b'\n_START_ARTICLE_\nEvolucija ptic\n_START_PARAGRAPH_\nEvolucija ptic in njihovih letalnih sposobnosti je bil postopna in je trajala milijone let. Telesna zgradba za\xc4\x8detnih oblik je morala omogo\xc4\x8dati razvoj letalnih sposobnosti. Ker se je ohranilo zelo malo okamnin prvih pti\xc4\x8dev, manjkajo posamezne razvojne stopnje. Zanesljivo je znano, da so bili predniki pti\xc4\x8dev preprosti plazilci in ne mo\xc4\x8dno specializirani lete\xc4\x8di ku\xc5\xa1\xc4\x8darji pterozavri. _NEWLINE_Ptice so kategorizirane kot biolo\xc5\xa1ki razred, Aves. Sodobna filogenija uvr\xc5\xa1\xc4\x8da ptice v klad dinozavrov Theropoda. Glede na sedanje soglasje so Aves in sestrska skupina red Crocodilia skupaj edini \xc5\xbeivi pripadniki nerangiranega klada "plazilci" Archosauria (arhozavri).\n_START_SECTION_\nIzvor ptic\n_START_PARAGRAPH_\nEvolucija naj bi se za\xc4\x8dela v jurski dobi, ko naj bi se pti\xc4\x8di razvili iz skupine teropod (Theropoda) dinozavrov. Najzgodnej\xc5\xa1e znana vrsta iz razreda Aves je Archaeopteryx lithographica iz dobe pozna jura, \xc4\x8deprav Archaepteryx ni splo\xc5\xa1no priznan kot prava ptica.  _NEWLINE_Najstarej\xc5\xa1i znani fosil ptice Archaeopteryx lithographica je star okoli 150 milijonov let in naj bi \xc5\xbeivel v juri (pred 205-142 milijoni let). Ptica je bila velika kot vrana in je imela plazilske in pti\xc4\x8dje lastnosti. Pernate peruti so bile pti\xc4\x8dje, namesto kljuna pa je imela plazilski gobec z zobmi. Ni povsem jasno ali je prapti\xc4\x8d aktivno letal ali pa le jadral._NEWLINE_Pred kratkim (2002) odkriti dromeozaver Cryptovolans (ki bi lahko bil Microraptor) je bil sposoben pospe\xc5\xa1evalnega letenja, imel je prsnico in rebra z nasadnicami, ki segajo nazaj in se naslanjajo na sosednje rebro. Dejstvo je, da je Cryptovolans bolj "ptica" kot Archaeopteryx, ki mu manjkajo nekatere od teh zna\xc4\x8dilnosti sodobnih ptic. Zaradi tega so nekateri paleontologi so predlagali, da so dejansko dromeozavri prvi pti\xc4\x8di. Dokaz za to teorijo je trenutno nedokon\xc4\x8den, toda izkopavanja fosilov (zlasti na Kitajskem) odkrivajo nenavadne pernate dromeozavre. Vsekakor pa je dokaj gotovo, da so letenje z uporabo pernatih kril uporabljali theropodi \xc5\xbee v sredini jure.\n_START_SECTION_\nDana\xc5\xa1nje ptice\n_START_PARAGRAPH_\n\xc5\xa0tevilo pti\xc4\x8djih vrst je naraslo v kredi (pred 142-65 milijoni let), ko so se ptice razvile v letalce. Iz tega obdobja poznamo prednike dana\xc5\xa1njih ptic. Ptice so pre\xc5\xbeivele obdobje mno\xc5\xbei\xc4\x8dnega izumiranja dinozavrov ob koncu krede. V tem obdobju so se razvile \xc5\xa1tevilne oblike, kakr\xc5\xa1ne lahko opazujmo \xc5\xa1e danes.'